Udtalelse om Kommissionens udkast til notat til medlemsstaterne om retningslinjer for et initiativ i forbindelse med det særlige støtteprogram for fred og forsoning i Nordirland og de tilgrænsende counties i Irland (96/C 100/02)

Kommissionen for De Europæiske Fællesskaber besluttede den 22. februar 1995 under henvisning til EF-traktatens artikel 198 C at anmode om Regionsudvalgets udtalelse om det ovennævnte emne.

Det forberedende arbejde henvistes til Underudvalg 8 »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«, som udpegede Deirdre Bolger og Séan O'Neachtain til ordførere. Underudvalget vedtog sin udtalelse den 19. april 1995.

Regionsudvalget vedtog på sin 7. plenarforsamling, mødet den 21. april 1995, følgende udtalelse.

REGIONSUDVALGET

1. Regionsudvalget hilser Kommissionens initiativ velkommen. Initiativet har til formål at støtte freds- og forsoningsprocessen i Nordirland og vil desuden være til gavn for de tilgrænsende counties i Irland.

2. Det glæder Regionsudvalget, at task forcen i forbindelse med udarbejdelsen af initiativet har iværksat omfattende høringer, som også har inddraget medlemmer af Regionsudvalget fra de to involverede lande.

3. Regionsudvalget ønsker at fremhæve den vigtige rolle, som dette initiativ kan spille for saneringen af dårligt stillede områder og for forsoningen mellem befolkningsgrupperne, og understreger, at de lokale myndigheder vil komme til at spille en central rolle for programmets implementering.

4. Regionsudvalget tilslutter sig task forcens udpegelse af fem prioriterede områder, som der skal tages fat på i forbindelse med konsolideringen af fredsprocessen.

5. Regionsudvalget går ind for EF-bidraget til finansiering af initiativet og påpeger, at fordelingen af midlerne bør være fleksibel med henblik på at imødekomme kravet om støtte, uanset på hvilken side af grænsen aktiviteterne foregår. Derfor påskønner Regionsudvalget, at mindst 15 % af det samlede beløb skal anvendes til aktiviteter på et grænseoverskridende grundlag.

6. Regionsudvalget ønsker at deltage som rådgiver i evalueringsprocessen under og efter planlægningsfasen, og at blive holdt informeret om enhver videre udvikling af initiativet.

7. Det glæder i høj grad Regionsudvalget, at de lokale og regionale myndigheder har mulighed for at anmode om direkte EF-bistand.

8. Det er ifølge Regionsudvalget særdeles vigtigt at sikre, at initiativet er rettet mod et specifikt formål, men det bør også supplere de eksisterende støttemekanismer. Dette garanteres af overvågningsudvalget, som skal bestå af repræsentanter for en lang række sektorer, herunder de regionale og lokale myndigheder.

9. Regionsudvalget insisterer på, at støttepakken bliver et reelt supplement på regionalt plan, og at det kontrolleres, at additionalitetsprincippet overholdes.

10. Ifølge Regionsudvalget er teknisk bistand en særdeles vigtig katalysator for hele initiativet. Ud over de planlagte aktiviteter bør man overveje muligheden for at yde støtte til tresidede venskabsby-aktiviteter med henblik på at inddrage begge landes lokale myndigheder i de eksisterende europæiske net.

11. Regionsudvalget understreger, at det af hensyn til den fulde gennemsigtighed er overordentligt vigtigt at informere og skabe opmærksomhed om dette specifikke initiativ.

12. Regionsudvalget ønsker således at give udtryk for sin fulde opbakning til dette initiativ og dets bidrag til freds- og forsoningsprocessen i Nordirland. Initiativet er en konkret udmøntning af subsidiaritetsprincippet og bør ses som et eksempel, der kan bruges som model for fremtidige programmer.

Bruxelles, den 21. april 1995.

Jacques BLANC

Formand for Regionsudvalget